Əkbər Qoşalı

Əkbər Qoşalı () — nasir, publisist, şair, Azərbaycan Yazıçılar Birliyinin idarə heyətinin üzvü (1998) və Azərbaycan Jurnalistlər Birliyinin (1995) üzvü; DGTYB-nin qurucu-başqanı olub (1998–2013).

 Həyatı 
Əkbər Mehdi oğlu Yolçuyev (Əkbər Qoşalı) 1973-cü il aprelin 3-də Tovuz rayonunun Qoşa kəndində anadan olub. Orta təhsilini Qoşa kənd natamam orta məktəbində (1980–1988) və Çatax kənd orta məktəbində (1988–1990) alıb.

 Təhsili 
Əkbər Qoşalı 1990-cı ildə Azərbaycan Texniki Universitetinə (keçmiş Politexnik İnstitutu) qəbul olunub, 1995-ci ildə bu ali məktəbi "Elektronika mühəndisi" ixtisası üzrə fərqlənmə diplomu ilə bitirib. 1998–2001-ci illərdə isə Azərbaycan Prezidenti yanında Dövlət İdarəçilik Akademiyasında (keçmiş BSİPİ) "Dövlət və bələdiyyə idarəetməsi" istiqaməti üzrə ikinci ali təhsil alıb.

 Ailəsi 
Ailəlidir, üç övladı var.

 İş təcrübəsi 
Əkbər Qoşalı Dövlət orqanlarında iş təcrübəsinə 1996-cı ilin fevral ayında Gənclər və İdman Nazirliyi, Gənclərlə iş üzrə Baş İdarəsinin "Sosial proqramlar" şöbəsində təlimatçı olaraq başlayıb. Həmin ilin aprel ayından isə nazirliyin "İctimai-siyasi" şöbəsinin baş təlimatçısı vəzifəsinə keçirilib və 2000-ci ilin aprelinədək burada çalışıb. Azərbaycan Prezidentinin fəxri sədrliyi ilə fəaliyyət göstərən Azərbaycanda ATATÜRK Mərkəzi yaranandan əmək fəaliyyətini burada davam etdirən Ə. Qoşalı, 2006-cı ilin aprelinədək Mərkəzin elmi əməkdaşı, 2006-cı ilin aprelindən həmin ilin noyabr ayınadək şöbə müdiri vəzifəsində çalışıb. 2006-cı ilin noyabrından 2008-ci ilin mayınadək "N" saylı h/h-də zabit kimi həqiqi hərbi xidmət keçən Ə. Qoşalı, hərbi xidmətdən tərxis olunduqdan sonra yenidən ATATÜRK Mərkəzinin şöbə müdiri vəzifəsinə qayıdıb və 2020-ci ilədək bu vəzifədə çalışıb. Hazırda Azərbaycan Respublikasının Milli Məclisinin Mədəniyyət komitəsinin eksperti vəzifəsində çalışır.

Müstəqil Azərbaycan Gənclərinin I Forumunda Ümummilli Lider qarşısında çıxış edib; digər Forumların nümayəndəsi olub. Bir neçə gənclər təşkilatının qurulmasında yaxından iştirak edib, təşkilat sədri, təşkilatların seçkili orqanlarının üzvü, o cümlədən, Gənclər Təşkilatları Milli Şurasının sədr müavini, Komissiya sədri olub. 2010-cu ildə 104 saylı Gədəbəy-Tovuz seçki dairəsindən Azərbaycan Respublikasının Milli Məclisinin üzvlüyünə namizədliyini irəli sürüb. 1998-ci ildə Dünya Türk Gəncləri Birliyinin Qazaxıstanda keçirilən VIII qurultayında Dünya Gənc Türk Yazarlar Birliyi Məsləhət Şurasının başqanı seçilmiş, 2013-cü ilədək həmin vəzifədə çalışmışdır.

Ə. Qoşalı, eyni zamanda Milli QHT Forumu İdarə Heyətinin (2006-cı ildən bəri) üzvü, Azərbaycan Yazıçılar Birliyi (AYB) Nəzarət-təftiş Komissiyasının sədr müavini (2014-cü ildən bəri), AYB-nin orqanları – "Ədəbiyyat Qəzeti"nin (2004-cü ildən bəri) və "Ulu Çinar" jurnalının (2010-cu ildən bəri) redaksiya heyəti üzvü, CASCFEN Məclisinin üzvü, www.dgtyb.az; www.bizimyazi.az ədəbi saytlarının baş redaktorudur. "Yeni Azərbaycan" qəzetinin Ədəbiyyat şöbəsinin redaktoru olub (2011–2017). Özbəkistanın "Kitab Dünyası" qəzetinin (2017), Türkiyədə çıxan "Yüce Erek" dərginin (2001), habelə "Kərkük" qəzetinin (2006) Azərbaycan təmsilçisidir. Sumqayıtdakı Əli Kərim adına Poeziya Klubunun fəxri üzvüdür.

1998-ci ildə Dünya Türk Gəncləri Birliyinin Qazaxıstanda keçirilən VIII qurultayında Gənc Türk Yazarları Birliyinin başçısı seçilmiş, 2013-cü ilədək həmin vəzifədə çalışmışdır. Çuvaşıstanda və Azərbaycanda keçirilən IX–X qurultaylarında yenidən başqan seçilmişdir (1999–2000).

2010-cu ildə 104 saylı Gədəbəy-Tovuz seçki dairəsindən Azərbaycan Respublikasının Milli Məclisinin üzvlüyünə namizədliyini irəli sürmüşdür.

 Ədəbi fəaliyyəti 
1990-cı illərdən ədəbi fəaliyyətə başlamışdır. Gənc türk yazıçılarının şeir, hekayə və publisist əsərlərindən ibarət "Qar çiçəyi" (1997), "Türkün səsi" (1999) toplularını tərtib edib, çap etdirmişdir.

İlk kitabı "Ömür qoyub gedənlər" (1998) Tovuz rayonunun Böyük Qışlaq bölgəsinin şəhid övladlarından bəhs edir. Türk dünyasının görkəmli şəxsləri seriyasından "Nursultan Nazarbayev" siyasi portreti kitabçasının müəllifidir (2002). Həmin il nəşr olunan "Azərbaycan türkologiyası"nın (1920–1938) tərtibçilərindən biridir. 2019-cu ildə "Ürək daşı" adlı şeirlər kitabı çap olunub.

Əkbər Qoşalının müəllifi, tərtibçisi, redaktoru, önsöz müəllifi olduğu 40-a yaxın bədii, elmi kitabı çıxıb. Əsərləri bir neçə dilə tərcümə olunaraq yayımlanıb. Dəfələrlə ölkə daxilində və xaricində keçirilmiş uluslararsı konfrans, simpozium və festivallarda nümayədə və nümayəndə heyətinin başçısı olaraq iştirak etmişdir.

 Əsərləri 
 "Ömür qoyub gedənlər" Bakı: Ağrıdağ, 1998
 "Azərbaycan türkologiyası" bibloqrafiyası (ortaq)
 "Altun bitik"
 "Ölümlərin ötəsi" Bakı: Vektor, 2007
 "Azərbaycan Gənclər Hərəkatı" Bakı: Turan Evi, 2010
 "Çağdaş Azərbaycan Ədəbi Qurumları" Bakı: Nurlan, 2013
 "Gəldik. Gördük. Yazdıq" Bakı: Bilik, 2013
 "Bölgələrdən səslər" Bakı: Nurlan, 2014
 "Can Azərbaycan"
 "Səs… Söz… Rəng…" Bakı: Elm və təhsil, 2015
 "Yeni nəsil tatar şeiri antologiyası"
 "Qəlbdəki və qələmdəki Qarabağ" Bakı: XAN, 2016
 "Yeni Qazax şeiri antologiyası" Bakı: Elm və təhsil, 2017
 "Özbək şeir çələngi" Daşkənd: 2018
 "Fəzanın cazibəsi"
 "Ürək daşı" Bakı: 2019.

 Təltifləri 
 Azərbaycan Prezidentinin 1322 saylı Sərəncamı ilə "Tərəqqi" medalı,
 Azərbaycan Prezidenti adından Müdafiə Nazirliyi tərəfindən təqdim edilən "Azərbaycan Ordusu-100" yubiley medalı,
 Azərbaycan Prezidentinin Təqaüd Fondunun təqaüdçüsü (2008),
 "Respublika Gənclər Mükafatı" (2002),
 "Fəxri Gənc" Qızıl Döş Nişanı (2010),
 Rəsul Rza Fondunun "Rəsul Rza" Mükafatı (2009),
 Qırğız Respublikası "TOKTOKUL SATILGANOV Fondu"nun medalı (2014),
 Qazaxıstan Mədəniyyət və İdman Nazirliyinın "Fəxri fərmanı", Qazaxıstanın "Töleqen Ayberqanov" (2016) və
 "GÜLTEKİN" medalı (2018),
 TÜRKSOY-un plaketi (2014), "Fəxri fərman"ı (2015),
 İraq Gənclər və İdman Nazirliyinin gümüş plaketi (2013),
 Makedoniya Mədəniyyət Nazirliyinin "Təşəkkür Bəlgəsi",
 Arxangelsk (RF) Vilayəti Mədəniyyət Nazirliyinin "Fəxri fərman"ı (2017),
 Rusiya Yazıçılar Birliyinin "Fəxri fərmanı" (2017),
 Qazaxıstan Respublikası Beynəlxalq "ALAŞ" ədəbi mükafatı laureatı (2019),
 Qazaxıstanın birinci prezidenti, Elbaşı Nursultan Nazarbayevin imzası ilə "Qazax xalqı assambleyası-25" yubiley medalı (2020),
 Azərbaycan Mədəniyyət İşçiləri Həmkarlar Təşkilatı Respublika Komitəsinin, AGİN-in, Azərbaycan Müdafiə Nazirliyinin, Azərbaycan Jurnalistlər Birliyinin (2003), Milli QHT Forumunun, Makedoniya "Ufuk" Vəqfinin, Makedoniya Türk QHT-ləri Birliyinin, Tatarıstan Yazıçılar Birliyinin, Çuvaşıstan Yazıçılar Birliyinin, Saxa (Yakutiya) Yazıçılar Birliyinin, Özbəkistanın nüfuzlu "Kitab Dünyası" qəzetinin, Moskvada fəaliyyət göstərən "Şəhriyar" Ədəbi Məclisinin, Gənc Qaqauz Yazıçılar Birliyi, Azərbaycandakı Rus İcmasının və b.-nın "Fəxri fərman" və "Diplom"ları ilə təltif edilib.

 İstinadlar 

 Xarici keçidlər 
 Tovuz qəzeti — Xüsusi buraxılış: Əkbər Qoşalı 50



 Ekber Qoşalı — Facebook profili

Kateqoriya:Azərbaycan yazıçıları
Kateqoriya:Azərbaycanlı yazıçılar
Kateqoriya:Azərbaycan publisistləri
Kateqoriya:Azərbaycanlı publisistlər
Kateqoriya:"Hədəf-15" döş nişanı ilə təltif olunanlar
Kateqoriya:Azərbaycan Jurnalistlər Birliyinin üzvləri
Kateqoriya:"Rəsul Rza" mükafatı laureatları
Kateqoriya:Azərbaycan Respublikasının Prezidenti yanında Dövlət İdarəçilik Akademiyasının məzunları
Kateqoriya:Azərbaycan Texniki Universitetinin məzunları